És important comptar amb la col·laboració de la persona comissionada d'esports del territori i treballar-hi per avançar en la creació de l'associació esportiva i cultural escolar o les seccions esportives de les AMPA en els centres que encara no la tinguin constituida.
Aquesta associació o secció suposa la implicació i la participació activa de l'alumnat, del professorat i de les famílies en la gestió d'aquestes activitats.
Per tal que la via de col·laboració interdepartamental enriqueixi el treball en xarxa a cada zona i per agilitar la gestió de les activitats esportives, seria molt convenient comptar amb els Consells Esportius com a agents que intervenen en el territori participant en el treball del Pla educatiu d'entorn i mantenint la relació directa amb els centres.
Els Consells Esportius poden esdevenir un bon suport tant a nivell d'organització d'activitats internes i d'àmbit municipal o comarcal, com també exercint d'òrgan facilitador d'altres serveis complementaris per poder fer les activitats, com ara la contractació de monitoratge, el servei de préstec de material didàctic i esportiu, etc. Així mateix, poden garantir un mateix seguiment i coordinació dels centres que participen del Pla Català d'Esport a l'Escola, ja sigui dels que formen part de Plans educatius d'entorn com dels que no.
És important assegurar que qualsevol de les activitats esportives que s'organitzin respongui als objectius generals del Pla educatiu d'entorn.
El disseny d'aquestes activitats ha de procurar la interrelació entre els infants i joves de diferents centres així com l'ús col·lectiu dels diversos equipaments.
Les activitats poden ser dutes a terme per entitats municipals, centres públics, centres concertats o altres entitats (consells esportius, centres excursionistes, entitats i clubs esportius, etc). amb la garantia que comparteixin els mateixos criteris i les pautes d'actuació decidides a la comissió representativa-institucional de cada Pla educatiu d'entorn.
Centre educatiu: el professorat ha d'afavorir amb la seva actitud la participació de tot l'alumnat a través de la persona responsable de la coordinació esportiva del centre que serà l'encarregada de gestionar, dinamitzar i coordinar les diferents activitats esportives del centre.
L'associació esportiva escolar: formada pel coordinador o coordinadora d'esport de centre, l'assessor/a LIC, e/lal comissionat del consell esportiu i els/les representants de l'AMPA que s'encarregaran de la planificació, el desenvolupament, el seguiment i l'avaluació de les activitats.
Ajuntament del municipi: exercirà la tasca de seguiment qualitatiu, control administratiu i de gestió econòmica de les activitats dels centres públics d'educació primària i centres concertats programades dins del projecte de PEE.
En el cas dels centres que només tenen reconeixement administratiu, farà el seguiment qualitatiu i el control administratiu.
La participació a les activitats és voluntària i, per tant, no s'ha de viure com una perllongació del contingut que es treballa a l'àrea d'Educació Física.
El seu caràcter és lúdic i participatiu.
Les activitats esportives volen contribuir a la formació en valors com la tolerància, el respecte als altres i a les regles, la confiança en un mateix, l'esforç de superació, l'autocrítica, l'autonomia, la capacitat de decisió, l'autogestió, la cooperació, el treball en equip, l'adquisició d'hàbits saludables i la formació d'alguns joves en la participació activa en la gestió de les associacions esportives escolars de nova creació.
Les activitats esportives es desenvoluparan íntegrament en català per tal que la llengua catalana sigui l'element de cohesió i de relació entre els/les participants.
El tracte amb l'alumnat ha de ser inclusiu, no discriminatori i de respecte envers la diversitat, les seves destreses i interessos; amb l'objectiu de fomentar la participació i el treball cooperatiu en valors.
Tenir acreditada la formació professional com educador de lleure, esportiva o equivalent.
Tenir un bon model de llengua catalana, capaç de generar pautes d'ús lingüístic favorable a la llengua catalana, amb el doble objectiu de referent per a l'aprenentatge i a la vegada per mostrar la necessitat d'ús com a element integrador i de cohesió social.
Mostrar el compromís explícit de participar en la formació específica que organitzi el Consell català de l'esport a l'escola i en els actes esportius que s'organitzin a nivell local o territorial.
Tenir habilitats socials, d'empatia i una actitud positiva envers l'esport com a activitat integradora i facilitadora de les relacions humanes i d'adquisició d'hàbits saludables.